ระเบียบเทศบาลเมืองชุมพรระเบียบเทศบาลเมืองชุมพรว่าด้วยข้อมูลข่าวสารของราชการพ.ศ.๒๕๔๕--------------------- โดยที่พระราชบัญญัติข้อมูลข่าวสารของราชการพ.ศ. ๒๕๔๐ กำหนดให้หน่วยงานของรัฐต้องจัดให้มีข้อมูลข่าวสารของราชการไว้ให้ประชาชนเข้าตรวจดูได้อาศัยอำนาจตามพระราชบัญญัติข้อมูลข่าวสารของราชการ พ.ศ. ๒๕๔๐ มาตรา ๗มาตรา ๙ และมาตรา ๑๑ กฎกระทรวง ฉบับที่ ๔ (พ.ศ. ๒๕๔๒)ออกตามความในพระราชบัญญัติข้อมูลข่าวสารของราชการ พ.ศ. ๒๕๔๐ ประกอบกับประกาศคณะกรรมการข้อมูลข่าวสารของราชการเรื่อง หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดูลงวันที่ ๒๔ กุมภาพันธ์ ๒๕๔๑ และประกาศคณะกรรมการข้อมูลข่าวสารของราชการเรื่อง การเรียกค่าธรรมเนียมการขอสำเนาหรือขอสำเนาที่มีคำรับรองสำเนาถูกต้องของข้อมูลข่าวสารของราชการลงวันที่ ๗ พฤษภาคม ๒๕๔๒เทศบาลเมืองชุมพรจึงออกระเบียบไว้ดังต่อไปนี้ ข้อ๑ ให้ยกเลิกระเบียบเทศบาลเมืองชุมพรว่าด้วยข้อมูลข่าวสารของราชการ พ.ศ. ๒๕๔๒ ลงวันที่ ๑๓ สิงหาคม ๒๕๔๒ ข้อ๒ ระเบียบนี้เรียกว่า"ระเบียบเทศบาลเมืองชุมพร ว่าด้วยข้อมูลข่าวสารของราชการ พ.ศ. ๒๕๔๕" ข้อ๓ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ๔ บรรดากฎ ระเบียบ ข้อบังคับ หรือคำสั่งใดของเทศบาลเมืองชุมพรในส่วนที่ได้กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ ให้ใช้ระเบียบนี้แทน ข้อ๕ ในระเบียบนี้ "ข้อมูลข่าวสาร"หมายความว่า สิ่งที่สื่อความหมายให้รู้เรื่องราว ข้อเท็จจริงข้อมูลหรือสิ่งใด ตามกฎหมายว่าด้วยข้อมูลข่าวสารของราชการที่อยู่ในความรับผิดชอบของเทศบาลเมืองชุมพร "หน่วยงานในสังกัด"หมายความว่า หน่วยงานในสังกัดเทศบาลเมืองชุมพรซึ่งมีฐานะเป็นกอง สำนักหรือเทียบเท่าขึ้นไป "หัวหน้าหน่วยงาน"หมายความว่า หัวหน้าหน่วยงานในสังกัด ข้อ๖ ให้นายกเทศมนตรีเมืองชุมพรรักษาการตามระเบียบนี้และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้ หมวด ๑ คณะกรรมการบริหารข้อมูลข่าวสาร --------------------- ข้อ๗ให้มีคณะกรรมการบริหารข้อมูลข่าวสารเทศบาลเมืองชุมพร เรียกโดยย่อว่า "กข.บช." ข้อ๘ให้มีคณะกรรมการบริหารข้อมูลข่าวสารเทศบาลเมืองชุมพร เรียกโดยย่อว่า "กข.บช." ประกอบด้วย นายกเทศมนตรีเมืองชุมพรเป็นประธาน รองนายกเทศมนตรีเมืองชุมพร เป็นรองประธาน ปลัดเทศบาลเมืองชุมพรรองปลัดเทศบาลเมืองชุมพร หัวหน้าหน่วยงานทุกหน่วยงานเป็นกรรมการ โดยให้หัวหน้าสำนักปลัดเทศบาลเป็นกรรมการและเลขานุการ มีหัวหน้างานนิติการ เป็นกรรมการและผู้ช่วยเลขานุการ ข้อ๙ ให้ กข.บช. มีอำนาจและหน้าที่ดังต่อไปนี้ (๑)เสนอนโยบายหรือมาตรการเกี่ยวกับการบริหารข้อมูลข่าวสาร การจัดระบบการขอ การอนุญาต การบริการข้อมูลข่าวสาร (๒)ให้คำแนะนำหรือเสนอความเห็นเกี่ยวกับข้อมูลข่าวสารที่ลงพิมพ์ในราชกิจจานุเบกษา รวมทั้งการจัดพิมพ์และการเผยแพร่ (๓)ให้คำแนะนำหรือเสนอความเห็นเกี่ยวกับหลักเกณฑ์การพิจารณาประเภทข้อมูลข่าวสารที่ไม่ต้องเปิดเผยหรือข้อมูลข่าวสารที่เป็นความลับของทางราชการ (๔)ให้คำแนะนำหรือเสนอความเห็นเกี่ยวกับประเภทข้อมูลข่าวสารที่ควรจัดเก็บไว้ที่สำนักงานเทศบาลหรือจัดส่งไปยังหอจดหมายเหตุแห่งชาติกรมศิลปากรหรือหน่วยงานอื่นของรัฐ ตามที่กำหนดในกฎหมายว่าด้วยข้อมูลข่าวสารของราชการ (๕)ให้คำแนะนำหรือเสนอความเห็นเกี่ยวกับการจัดทำและปรับปรุงข้อมูลข่าวสารที่เป็นประโยชน์ต่อราชการ (๖)ให้คำแนะนำหรือเสนอความเห็นเกี่ยวกับการเชื่อมโยงข้อมูลข่าวสารกับส่วนราชการและเอกชน (๗)ให้คำแนะนำหรือเสนอความเห็นในกรณีที่มีปัญหาและอุปสรรคเกี่ยวกับการดำเนินการตามระเบียบนี้ (๘)แต่งตั้งคณะอนุกรรมการเพื่อปฏิบัติการในเรื่องใด ๆ ตามที่ กข.บช. มอบหมาย (๙) เชิญบุคคลใด ๆมาสอบถามหรือให้ชี้แจงแสดงความเห็นเกี่ยวกับข้อมูลข่าวสาร (๑๐)ดำเนินการอื่นใดเพื่อให้เป็นไปตามกฎหมายว่าด้วยข้อมูลข่าวสารของราชการ ข้อ๑๐ การประชุม กข.บช.ต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมด จึงจะเป็นองค์ประชุม ในการประชุมถ้าประธานไม่อยู่ในที่ประชุมหรือไม่สามารถปฏิบัติหน้าที่ได้ให้รองประธานเป็นประธานในที่ประชุมถ้าประธานและรองประธานไม่อยู่ในที่ประชุมหรือไม่สามารถปฏิบัติหน้าที่ได้ให้กรรมการที่มาประชุมเลือกกรรมการคนหนึ่งเป็นประธานในที่ประชุม การวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งให้มีหนึ่งเสียงในการลงคะแนน ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด หมวด ๒ การจัดระบบข้อมูลข่าวสาร ------------------------ ข้อ๑๑ให้หน่วยงานในสังกัดจัดประเภทข้อมูลข่าวสารที่อยู่ในความรับผิดชอบให้เป็นไปตามกฎหมายว่าด้วยข้อมูลข่าวสารของราชการรวมทั้งกฎหมายอื่นและระเบียบของทางราชการ ข้อ๑๒ การดำเนินการตามข้อ ๑๑ให้หน่วยงานในสังกัดจัดให้มีเจ้าหน้าที่ผู้รับผิดชอบเพื่อควบคุม ดูแล ตรวจสอบติดตามและประสานงานในการดำเนินการดังกล่าว ให้เป็นไปด้วยความเรียบร้อย หมวด ๓ การขอข้อมูลข่าวสารและการอนุญาต ------------------- ข้อ๑๓ ส่วนราชการ หน่วยงานเอกชนหรือประชาชนที่มีความประสงค์จะเข้าตรวจดู ศึกษา ค้นคว้า หรือขอสำเนาข้อมูลข่าวสารให้ยื่นคำขอเป็นหนังสือพร้อมทั้งแสดงเหตุผลและความจำเป็นตามแบบที่เทศบาลเมืองชุมพรกำหนด ข้อ๑๔ ข้อมูลข่าวสารใดหากมีกฎหมายระเบียบ หรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษการขอข้อมูลข่าวสารและการอนุญาตจะต้องปฏิบัติตามกฎหมาย ระเบียบหรือมติคณะรัฐมนตรีดังกล่าวนั้นด้วย ข้อ๑๕ การรับรองสำเนาข้อมูลข่าวสารให้เจ้าหน้าที่ผู้รับผิดชอบในเรื่องข้อมูลข่าวสารนั้น ๆ ซึ่งดำรงตำแหน่งตั้งแต่ระดับ ๓ ขึ้นไปเป็นผู้รับรองสำเนาข้อมูลข่าวสาร หมวด ๔ การบริการข้อมูลข่าวสาร ------------------- ข้อ๑๖ ให้หน่วยงานในสังกัดรวบรวมจัดเตรียมและจัดให้มีข้อมูลข่าวสารที่อยู่ในความรับผิดชอบเพื่อเผยแพร่ ขาย จำหน่ายตามกฎหมายว่าด้วยข้อมูลข่าวสารของราชการ เว้นแต่ข้อมูลข่าวสารที่เป็นเรื่องลับตามระเบียบว่าด้วยการรักษาความปลอดภัยหรือระเบียบที่คณะรัฐมนตรีกำหนดว่าด้วยการรักษาความลับของทางราชการหรือเป็นเรื่องไม่ต้องเปิดเผย ตามกฎหมายว่าด้วยข้อมูลข่าวสารของทางราชการ หรือเรื่องที่กข.บช. มีความเห็นว่าไม่ต้องเปิดเผย หมวด ๕ ค่าธรรมเนียม ------------------- ข้อ๑๗ ให้เรียกเก็บค่าธรรมเนียมการทำสำเนาเอกสารข้อมูลข่าวสารในอัตราเท่ากับต้นทุนในการจัดทำสำเนาเอกสารนั้น ๆแต่ต้องไม่เกินอัตราที่คณะกรรมการข้อมูลข่าวสารของราชการกำหนด ข้อ๑๘ให้เรียกเก็บค่าธรรมเนียมการรับรองสำเนาเอกสารคำรับรองละ ๕ บาท ข้อ๑๙ ค่าธรรมเนียมข้อ ๑๗ และข้อ ๑๘ให้เป็นรายได้ของเทศบาลเมืองชุมพร ข้อ๒๐สำหรับผู้มีรายได้น้อยซึ่งมีพยานหลักฐานมาแสดงยืนยันที่เชื่อถือได้นายกเทศมนตรีเมืองชุมพรอาจพิจารณายกเว้นค่าธรรมเนียมหรือลดอัตราค่าธรรมเนียมที่กำหนดในหมวดนี้ให้ได้ตามความจำเป็น หมวด ๖ เจ้าหน้าที่ผู้รับผิดชอบ ----------------- ข้อ๒๑ ให้งานนิติการกองวิชาการและแผนงาน เป็นผู้รับผิดชอบเรื่องการส่งข้อมูลข่าวสารไปลงประกาศในราชกิจจานุเบกษาตามกฎหมายว่าด้วยข้อมูลข่าวสารของราชการ ข้อ๒๒ ให้งานประชาสัมพันธ์กองวิชาการและแผนงาน เป็นผู้รับผิดชอบ เรื่องการจัดข้อมูลข่าวสาร ตามมาตรา ๙แห่งพระราชบัญญัติข่าวสารของราชการ พ.ศ. ๒๕๔๐ ให้ประชาชนเข้าตรวจดูและจัดทำข้อมูลข่าวสาร ตามมาตรา ๗ วรรคสามไว้เเผยแพร่ ข้อ๒๓ นอกจากที่กำหนดในข้อ ๒๑,๒๒ ข้อมูลขาวสารอยู่ในความรับผิดชอบของหน่วยงานในสังกัดใดให้หน่วยงานในสังกัดเป็นผู้รับดำเนินการให้เป็นไปตาามกฎหมายว่าด้วยข้อมูลข่าวสารของราชการ หมวด ๗ เบ็ดเตล็ด -------------- ข้อ๒๔ การปฏิบัตินอกเหนือจากที่กำหนดไว้ในระเบียบนี้ให้ถือตามบทบัญญัติแห่งกฎหมายว่าด้วยข้อมูลข่าวสารของราชการประกาศหรือความเห็นของคณะกรรมการข้อมูลข่าวสารของราชการ ประกาศ ณ วันที่ ๑๕ พฤษภาคม พ.ศ.๒๕๔๕ ศรีชัย วีระนรพานิช นายกเทศมนตรีเมืองชุมพร[รก.๒๕๔๕/๕๖ง/๑๒๓/๑๑ กรกฎาคม ๒๕๔๕] พรพิมล/พิมพ์/แก้ไข ๑๗/๑๐/๔๕ B+A(C)